Foto: ABC news AQSh sobiq prezidenti Barak Obamaning Las-Vegasdagi demokratlar mitingida aytishicha, 2018 yil oxirida bo‘lib o‘tadigan oraliq saylovlar juda muhimdir. Bu haqda ABC telekanali xabar bermoqda. Obamaning so‘zlariga ko‘ra, u Las-Vegas «ovoz berish poytaxti» bo‘lishini istaydi. Telekanalning ta’kidlashicha, Nevadadan senatdagi o‘rin uchun poyga eng qizg‘inlardan biri bo‘ladi. «Shu yilning noyabr oyida bo‘lib o‘tadigan saylovlar mening hayotimdagi eng muhimi bo‘ladi, jumladan, o‘zim saylov byulletenida bo‘lgan paytlarimdan ham muhimi», - deya ma’lum qildi Obama yig‘ilganlarga. Sobiq prezidentning qo‘shimcha qilishicha, agar saylovchilar uyda qolishsa, keyingi oqibatlar AQSh hamda mamlakatdagi demokratiya uchun «juda xavfli» bo‘ladi. Eslatib o‘tamiz, avvalroq Obama Trampning iqtisodiy yutuqlari bo‘yicha bayonot bergandi. Uning ma’lum qilishicha, Amerika yetakchisi Donald Tramp tez-tez tilga oladigan iqtisodiy o‘sish uning prezidentlik muddati vaqtida boshlangan.